張邦昌
靖康2年4月5日『冊命元祐皇后手書』:予世受宋恩、身相前帝。毎欲捨生而取義、惟期尊主以庇民。豈図禍変非常、以至君臣之易位。既重罹于網罟、実難逃于刀縄。外迫大金兵火之余、内軫黎元塗炭之苦、顧難施于面目、徒自憚于夙宵。杵臼之存趙孤、実初心之有在;契丹之立晋祖、考前跡以甚明。重惟本朝興創之図、首議西宮尊崇之礼。恭惟哲宗元祐皇后聡明睿知、徽柔懿恭。王假有家、粛母儀于方夏;天作之合、早配徳于泰陵。雖嘗寓瑤華崇道之居、亦継承欽聖還宮之請。久棲真于秘館、尤著徳于令聞。今二帝既遷、山川大震、匪仰伸于懿範、将曷称于儀刑。是挙用国旧章、擇時陬吉、躬即彤庭之次、虔修欽奉之儀、允契天心、式従人望。幅員時乂、庶臻康済之期;京邑即安、更介霊長之祉。宜上尊号曰「宋太后」、令有司擇日具冊命、疾速施行。
靖康2年4月10日『請元祐皇后垂簾聴政手書』:以身殉国、蓋嘗質于軍中;忍死救民、姑従権于輦下。乗外兵之悉退、方初志之獲伸。載惟遭変之非常、本以済国于有永。今則保存九廟、復活万霊、社稷不移、衣冠如故。奉迎太后、実追少帝之玉音;表正万邦、猶假本朝之故事。蓋以敵方退舎、兵未越河、尚余殿後之師、或致回戈之挙。于間諜漸以北還、既禍乱之消除、豈権宜之敢後。延福宮太后宜遵依原奉欽聖憲粛皇后詔旨正尊号曰「元祐皇后」、入居禁中。縁遣使康邸、未知行府所在。軍国庶務不可曠時、恭請元祐皇后垂簾聴政、以俟予復避位冢宰、実臨百工、誓殫孤忠、以輔王室。惟天心悔禍、啓帝冑之應期。二帝雖遷、頼吾君之有子。惟多方之時乂、系我後之斯猷、邦其永孚于休、庶亦有辞于世。